CELEX: 32017D1002
Language: lv
Date: 2017-06-07 00:00:00
Title: Komisijas Lēmums (ES) 2017/1002 (2017. gada 7. jūnijs) par ierosināto pilsoņu iniciatīvu “Ekstrēmismam STOP” (izziņots ar dokumenta numuru C(2017) 4105)

15.6.2017   
            
            
               LV
            
            
               Eiropas Savienības Oficiālais Vēstnesis
            
            
               L 152/1
            
         KOMISIJAS LĒMUMS (ES) 2017/1002
   (2017. gada 7. jūnijs)
   par ierosināto pilsoņu iniciatīvu “Ekstrēmismam STOP”
   
      
         (izziņots ar dokumenta numuru C(2017) 4105)
      
   
   (Autentisks ir tikai teksts vācu valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
   tā kā:
   
               (1)
            
            
               Ierosinātās pilsoņu iniciatīvas “Ekstrēmismam STOP” priekšmets ir formulēts šādi: “Mēs aicinām Eiropas Komisiju ierosināt tiesību aktus nolūkā novērst ekstrēmisma negatīvo ietekmi, jo īpaši attiecībā uz iekšējo tirgu”.
            
         
               (2)
            
            
               Ierosinātās pilsoņu iniciatīvas noteiktie mērķi ir šādi: “Saskaņā ar ierosināto Savienības tiesību aktu noteikumiem dalībvalstīm būtu jāizmanto: 1) pozitīvs pamudinājums nodrošināt ekstrēmisma atklāšanu un izslēgšanu iekšējā tirgū; 2) pārredzamība nolūkā atvieglot visu iedzīvotāju un uzņēmumu iespēju konstatēt (finanšu) atbalstu ekstrēmismam; 3) darba tiesības un kompensācijas noteikumi efektīvai cīņai pret ekstrēmismu iekšējā tirgū.”
            
         
               (3)
            
            
               Līgumu īstenošanas nolūkā, pamatojoties uz LESD 114. pantu, var pieņemt Savienības tiesību aktus, lai tuvinātu dalībvalstu normatīvos vai administratīvos aktus, kuri attiecas uz iekšējā tirgus izveidi un darbību.
            
         
               (4)
            
            
               Tomēr saskaņā ar Tiesas iedibināto judikatūru LESD 114. panta izmantošana ir pamatota tikai tad, ja pastāv tādas atšķirības starp dalībvalstu likumiem, normatīvajiem vai administratīvajiem aktiem, kuras var kavēt pamatbrīvību īstenošanu un tādējādi tiešā veidā ietekmēt iekšējā tirgus darbību; ar vienkāršu konstatējumu par atšķirību pastāvēšanu starp valstu tiesiskajiem regulējumiem nepietiek. Ja pasākuma mērķis ir novērst jaunus šķēršļus tirdzniecībai, kas rastos atšķirīgas dalībvalstu tiesību normu attīstības dēļ, iespējai, ka šādi šķēršļi var rasties, ir jābūt reālai, un minētajam pasākumam jābūt vērstam uz to novēršanu.
            
         
               (5)
            
            
               Attiecībā uz pasākumiem darba tiesību jomā LESD 153. pants varētu būt tiesiskais pamats Savienības tiesību aktam, kas paredz noteikumus attiecībā uz darba ņēmēju aizsardzību darba līgumu izbeigšanas gadījumos. Tāpat LESD 19. pants varētu kalpot par pamatu pasākumiem, kuru mērķis ir apkarot diskrimināciju jo īpaši rases vai etniskās izcelsmes, reliģijas vai pārliecības dēļ, tostarp darbavietā.
            
         
               (6)
            
            
               Līgums par Eiropas Savienību (LES) nostiprina Savienības pilsonību un turpina nostiprināt Savienības demokrātisko darbību, cita starpā nosakot, ka katram pilsonim ir tiesības piedalīties Savienības demokrātiskajā dzīvē, izmantojot Eiropas pilsoņu iniciatīvu.
            
         
               (7)
            
            
               Tādēļ procedūrām un noteikumiem, kas nepieciešami pilsoņu iniciatīvai, vajadzētu būt skaidriem, vienkāršiem, viegli īstenojamiem un samērojamiem ar pilsoņu iniciatīvas būtību, lai veicinātu pilsoņu līdzdalību un padarītu Savienību viņiem pieejamāku.
            
         
               (8)
            
            
               Minēto iemeslu dēļ ir lietderīgi uzskatīt, ka ierosinātā pilsoņu iniciatīva saskaņā ar regulas 4. panta 2. punkta b) apakšpunktu nav acīmredzami ārpus Komisijas pilnvarām iesniegt Savienības tiesību akta priekšlikumu, lai īstenotu Līgumus.
            
         
               (9)
            
            
               Ierosinātā pilsoņu iniciatīva “Ekstrēmismam STOP” tādējādi būtu jāpiereģistrē. Tomēr par ierosināto pilsoņu iniciatīvu būtu jāvāc paziņojumi par atbalstu tikai tādā apmērā, ciktāl tās mērķis Līgumu īstenošanas nolūkā ir izstrādāt Komisijas priekšlikumus Savienības tiesību aktiem 3. un 5. apsvērumā minētajā darbības jomā,
            
         IR PIEŅĒMUSI ŠO LĒMUMU.
   1. pants
   1.   Ierosināto pilsoņu iniciatīvu “Ekstrēmismam STOP” piereģistrē.
   2.   Par ierosināto pilsoņu iniciatīvu var vākt paziņojumus par atbalstu, ciktāl tās mērķis Līgumu īstenošanas nolūkā ir izstrādāt Komisijas priekšlikumus Savienības tiesību aktiem:
   
               —
            
            
               tuvināt dalībvalstu normatīvos vai administratīvos aktus, kuri attiecas uz iekšējā tirgus izveidi un darbību,
            
         
               —
            
            
               noteikt noteikumus par darba ņēmēju aizsardzību darba līgumu izbeigšanas gadījumos,
            
         
               —
            
            
               īstenot cīņu pret diskrimināciju.
            
         2. pants
   Šis lēmums stājas spēkā 2017. gada 12. jūnijā.
   3. pants
   Šis lēmums ir adresēts ierosinātās pilsoņu iniciatīvas “Ekstrēmismam STOP” organizētājiem (pilsoņu komitejas locekļiem), kurus kontaktpersonu statusā pārstāv Seyran ATEȘ un Sebastian REIMER.
   
      Briselē, 2017. gada 7. jūnijā
      
         
            Komisijas vārdā –
         
         
            priekšsēdētāja pirmais vietnieks
         
         Frans TIMMERMANS
      
   
   
      (1)  OV L 65, 11.3.2011., 1. lpp.